SKRIFTLIG FORESPØRGSEL E-2067/02

af Olivier Dupuis (NI) til Kommissionen

(12. juli 2002)

Om: Rebiya Kadeer fra Østturkestan

Rebiya Kadeer, der er forretningskvinde, er et af de mest fremtrædende medlemmer af uygur-folket i det besatte Østturkestan (Den Autonome Region Xinjiang Uygur). Hun har gjort en stor indsats for at sikre kvinders rettigheder i Kina og har grundlagt De Tusind Mødres Bevægelse for at fremme uygur-kvinders beskæftigelsesmuligheder. Den kinesiske regering anerkendte i sin tid selv hendes indsats ved at udpege hende til at deltage i den kinesiske delegation til FN's kvindekonference i Beijing i 1995.

To år efter Beijing-konferencen konfiskerede myndighederne imidlertid hendes pas. Derefter blev hun udsat for chikane fra politiets side, hvilket yderligere indskrænkede hendes bevægelsesfrihed. Ved at intimidere Rebiya Kadeer forsøgte de kinesiske myndigheder at lukke munden på hendes ægtefælle, der er en uforbeholden kritiker af den kinesiske regering, og som er bosat i udlandet.

I august 1999 havde hun en aftale med delegerede fra forskningstjenesten under den amerikanske Kongres, der ønskede at drøfte menneskerettighedsspørgsmål med hende de kinesiske myndigheder anholdt hende imidlertid, og hun blev bragt til et lokalt fængsel, der er berygtet for tortur. I september 1999 blev Rebiya Kadeer tiltalt for at forsyne udlændinge med hemmelige oplysninger, selv om de såkaldte hemmeligheder viste sig at være offentligt tilgængelige i lokale aviser, som hun havde i sin besiddelse. Efter en retssag, der blev gennemført for lukkede dør, idømte en kinesisk retsinstans hende en fængselsstraf på otte år. Hendes sekretær, der blev anholdt kort efter hendes varetægtsfængsling, fik en dom på tre års genopdragelse i arbejdslejr på grund af sit samarbejde med hende. Det forlyder, at han er blevet gennembanket i arbejdslejren, og at han nu har store helbredsproblemer.

Hvilke oplysninger kan Kommissionen give om den skæbne, der er tilstødt Rebiya Kadeer og hendes sekretær? Hvilke initiativer har Kommissionen gennemført eller agter Kommissionen at gennemføre for at sikre, at de kinesiske myndigheder omgående og betingelsesløst løslader disse samvittighedsfanger, respekterer grundlæggende rettigheder og friheder i forhold til befolkningen i Østturkestan og indleder forhandlinger på regeringsplan med repræsentanter for uygur-folket, herunder den østturkestanske nationalkongres (East Turkestan (Uyghuristan) National Congress (ETNC)), en demokratisk paraplyorganisation, der med fredelige midler arbejder for en politisk og retfærdig løsning på spørgsmålet om det besatte Østturkestan?

Kan Kommissionen desuden garantere over for Parlamentet, at EU ikke finansierer programmer i det besatte Østturkestan, som regeringen i Beijing kan udnytte til at udbygge eller gennemføre den strategi for kolonisering, undertrykkelse, ødelæggelse og apartheid, som de kinesiske myndigheder har ført over for uygur-folket siden den kinesiske invasion og besættelse af Turkestan i 1949?

Svar afgivet på Kommissionens vegne af Christopher Patten

(2. august 2002)

EU har rejst sagen med Rebiya Kader i forbindelse med dialogen om menneskerettighederne med Kina og har fået meddelelse om, at hun er blevet dømt og fængslet. Desværre har de kinesiske myndigheder ikke givet nogen oplysninger om hendes nuværende situation. Kommissionen vil fortsat rejse dette spørgsmål ved enhver lejlighed.

Kommissionen understreger også, at Kina skal respektere kulturelle og sproglige rettigheder, religionsfrihed og beskyttelsen af mindretal i hele Kina.

Kommissionen har intet samarbejdsprogram i Xingjiang.